આ અંગે મળતી માહિતી મુજબ ઘોડાસર વિસ્તારમાં રહેતી એક યુવતી માર્ચ મહિનામાં નહેરૂનગર સર્કલ પાસે સ્કૂટર લઈને ઊભી હતી ત્યારે કાળા કલરની સ્કોર્પિયો કારમાં મંકી કેપમાં ચાર અજાણ્યા ઈસમો આવ્યા હતા અને યુવતી કંઇ સમજે તે પહેલાં જ તેને કેફી પદાર્થ સુંઘાડીને તેનું અપહરણ કરી લીધું હતુ. કારમાં બેસાડયા બાદ બે શખ્સોએ ચાલુ ગાડીમાં જ તેણીની પર બેહરમીથી બળાત્કાર ગુજાર્યો હતો. હેવાનિયતભર્યા આ કૃત્યનો અન્ય શખ્સોએ મોબાઈલમાં વીડિયો ઉતારી લીધો હતો. એટલું જ નહી, યુવતીને લાકડીથી માર મારી તેનાં મોબાઈલ-પર્સ પણ લઈ લીધાં હતાં અને આ ઘટના અંગે જો કોઈને કહેશે તો તેના બોયફ્રેન્ડ અને બહેનને મારી નાખવાની ધમકી આપી હતી અને બાદમાં તેને છોડી દીધી હતી. એ પછી વૃષભ નામના યુવકે આ યુવતીને ઇન્સ્ટાગ્રામમાં બીભત્સ ફોટા મોકલીને તેની સાથે હોટલમાં આવવા જણાવ્યું હતું તથા ધમકી આપીને રૂ. પ૦ હજારની માંગણી પણ કરી હતી. દરમ્યાનમાં કાંકરિયા જલધારા વોટરપાર્ક પાસે ફૂટપાથ પરથી તે પસાર થતી હતી ત્યારે તેની પાસેથી સોનાની વીંટી અને રૂ. ૩૭૦૦ પણ લઇ લીધા હતા.